26/07/2013 | Administración Autonómica
Xunta de Galicia
Consellería de Economía e Industria
Xefatura Territorial da Coruña
Información pública. Número de expediente: IN407A 173/2011

Resolución do 5 de xullo de 2013, da Xefatura Territorial da Coruña, de autorización administrativa, aprobación do proxecto de execución e declaración de utilidade pública, en concreto, dunha instalación eléctrica no concello de Coristanco (expediente IN407A 173/2011). Visto o expediente para o outorgamento da autorización administrativa, aprobación do proxecto de execución e declaración de utilidade pública, en concreto, das instalacións que a continuación se detallan: Solicitante: Unión Fenosa Distribución, S. A. Enderezo Social: Avda. de Arteixo, 171- A Coruña. Denominación: L. M. T., C. T. L., R. B. T. Lume de Suso (proxecto e anexo I). Situación: concello de Coristanco. Características técnicas definitivas: Liña de media tensión aérea TRAMO I, a 20 kV, cunha lonxitude 1,140 km, con condutor LA-56/54,6 mm 2, con orixe en apoio existente s/n da LMT CBA-807 Carballo, no tramo entre o CT Centiña (expediente IN407A 1997/405) e o CT Carrizal (expediente IN407A 2003/109), e final en paso aéreo a soterrado a realizar no apoio n.° 9 proxectado da LMT a CT Lume de Suso, onde se instalara un seccionador tipo SXS. Liña de media tensión subterránea, a 20 kV, cunha lonxitude de 0,204 km, con orixe en paso aéreo-subterráneo a realizar en apoio n.° 9 proxectado da LMT aérea a CT Lume de Suso, con condutor tipo RHZ1-2OL-12/20 kV 3(1x95) mm 2 Al, e final en paso aéreo-soterrado a realizar en apoio n.° 9/1 proxectado da LMT aérea a CT Lume de Suso. Liña de media tensión aérea TRAMO II, a 20 kV, cunha lonxitude 0,204 km, con condutor LA-56/54,6 mm 2, con orixe en apoio n.° 9/1 proxectado da LMT aérea a CT Lume de Suso, e final no CT Lume de Suso proxectado. Así mesmo instalarase elemento de manobra SXS no apoio anterior a derivada a CT Rabuxenta (expediente IN407A 1994/53) Centro de transformación intemperie (CTI) Lume de Suso, de potencia 100 kVA e relación de transformación de 20/0,4-0,23 kV. Rede de baixa tensión aérea, con orixe no CTI proxectado e unha lonxitude total de 270 m, sendo 170 m en condutor RZ-0,6/1 kV-2x25 Alm e 100 m en condutor RZ-0,6/1 kV 3x150/95 Al e sobre apoios de formigón. Resultando os seguintes feitos: Primeiro. –Por resolución do 26 de agosto de 2011 esta Xefatura Territorial someteu a información pública a solicitude de autorización administrativa e declaración de utilidade pública do proxecto, en concreto, de acordo co establecido no Real decreto 1955/2000, do 1 de decembro. A resolución foi publicada no DOG do 23 de setembro de 2011, no BOP do 14 de setembro de 2011 e no diario La Voz de Galicia do 9 de setembro de 2011, así mesmo consta o certificado de exposición ao público no taboleiro de anuncios do Concello de Coristanco. Do mesmo xeito, notificouse aos propietarios dos bens e dereitos afectados. Segundo. –De acordo co establecido no artigo 127 do Real decreto 1955/2000, do 1 de decembro, deuse traslado ás distintas administracións, organismos ou, no seu caso, empresas de servizo público ou de servizo de interese xeral dunha separata do proxecto na parte que a instalación puidese afectar a bens e dereitos ao seu cargo, incluíndo as características da instalación e a documentación cartográfica correspondente. Remitíronse separatas aos seguintes organismos: – Ao Concello de Coristanco e a Telefónica de España. Non contestaron, reiteróuselles a solicitude sen ter resposta. – A Augas de Galicia e ao Servizo de Infraestruturas da Consellería de Medio Ambiente, Territorio e Infraestruturas, os dous informaron favorablemente con condicionantes. A empresa promotora amosou a súa conformidade ao respecto. Terceiro. –Durante o período de información pública foron presentadas as seguintes alegacións: Dna. Tiago Emanuel German Roberto Frant Miras, quen alega poñendo de manifesto o seu desacordo co trazado, dado que supón unha perda da súa propiedade, solicita que se faga o menor dano posible e, no seu caso, que se modifique o trazado. Cuarto. –As alegacións foron remitidas á empresa promotora, que contestou nos seguintes termos: En relación coa alegación de Tiago Emanuel German Roberto Frant Miras (fincas n.° 15 e 16), a empresa promotora resposta que o prexuízo que se lle ocasione na propiedade será valorado no seu momento, e no caso de que o proxecto se declare de utilidade pública, polo Xurado de Expropiación de Galicia sempre e cando non fose posible chegar a un acordo amigable, e que o proxecto se realizou segundo o disposto no apartado 1.5.1. da ITC-LAT 07 do Real decreto 223/2008, que establece que as liñas eléctricas aéreas se estudarán seguindo o trazado que considere máis conveniente o autor do proxecto no seu intento de acadar a solución óptima para o conxunto da instalación, axustándose en todo caso ás prescricións que nesta instrución se establecen, considerando que o proxecto cumpre a normativa de aplicación; que non se producen limitacións ou prohibicións á constitución de servidume de paso establecidas no artigo 57 da Lei do sector eléctrico e 161 do RD 1955/2000. Quinto. –Con data 13 de setembro de 2012 a empresa presentou un “anexo I LMT, CTI, RBT Lume de Suso”, que ten por obxecto modificar a LMT ao CT Lume de Suso como consecuencia dos cambios no proxecto orixinal polas obras da nova vía de alta capacidade AG-14 Carballo-Berdoias. Así, no dito anexo instálanse dous apoios en fin de liña, un a cada lado do viaducto da nova vía, dentro do límite de expropiación da estrada, soterrando un tramo de liña polo vial de servizo da nova estrada, que discorrerá por debaixo do viaducto. Sexto. –Por resolución do 24 de outubro de 2012 esta Xefatura Territorial someteu a información pública a solicitude de autorización administrativa, e declaración de utilidade pública, en concreto, do Anexo I, de acordo co establecido no Real decreto 1955/2000, do 1 de decembro. A resolución foi publicada no DOG do 27 de novembro de 2012, no BOP do 16 de novembro de 2012 e no diario La Voz de Galicia do 9 de novembro de 2012, así mesmo consta o certificado de exposición ao público no taboleiro de anuncios do concello de Coristanco. Do mesmo xeito, notificouse aos propietarios dos bens e dereitos afectados. Remitíronse separatas aos seguintes organismos: – Ao Concello de Coristanco, a Augas de Galicia e ao Servizo de Infraestruturas da Consellería de Medio Ambiente, Territorio e Infraestruturas. Os tres organismos informaron favorablemente con condicionantes que foron aceptados pola empresa promotora. Sétimo. –Durante este novo período de información pública foron presentadas as seguintes alegacións: 1) Don Jairo Alonso Bordetas Alier (predio n.° 21), o cal alega que a liña pase pola marxe lateral da parcela.2) Jane Anne Yllana Saganta e Martin Carlos Gaztañazpi Charra (predios 13, 15 e 16) alegan poñendo de manifesto o seu desacordo co trazado, dado que supón unha perda da súa propiedade; din que anteriormente xa presentaron outra alegación sen resposta; consideran que existen outras alternativas a ese trazado que non as prexudicaría.3) Dna. Denis Mihai Patuel Perula (predio n.° 19) alega que no sucesivo as comunicacións e trámites relacionados co expediente se fagan ante os herdeiros que identifica e sinala o domicilio; solicita información obrante no expediente de expropiación da finca, en especial a económica, e se é suficiente a documentación que achega para tramitar os cambios de titularidade.4) Dna. Denis Mihai Patuel Perula (predio n.° 19) alega que se remitiron notificacións aos herdeiros co domicilio ao revés. Octavo. –As alegacións foron remitidas á empresa promotora, que contestou nos seguintes termos: 1) En relación coa alegación de Jairo Alonso Bordetas Alier (predio 21), a empresa promotora resposta que a proposta suporía aumentar as afeccións nos predios n.° 20 e 22 sen que os seus propietarios amosasen a súa conformidade coa proposta e que o solicitante non demostrou o cumprimento das condicións requiridas no artigo 161 do RD 1955/2000. Indica que o proxecto se realizou segundo o disposto no apartado 1.5.1. da ITC-LAT 07 do Real decreto 223/2008 que establece que as liñas eléctricas aéreas se estudarán seguindo o trazado que considere máis conveniente o autor do proxecto no seu intento de acadar a solución óptima para o conxunto da instalación, axustándose en todo caso as prescricións que nesta instrución se establecen, considerando que no proxecto se respectan e cumpren coa normativa de aplicación. Sinala que non se producen limitacións ou prohibicións á constitución de servidume de paso recollidas no artigo 57 da lei do sector eléctrico e 161 do RD 1955/2000 e que o prexuízo que se lle ocasione na propiedade será valorado no seu momento polo Xurado de Expropiación de Galicia, sempre é cando non fose posible chegar a un acordo amigable.2) En relación coa alegación de M.ª del Carmen e Digna Rodríguez Gerpe (predios n.° 13, 15 e 16), a empresa promotora resposta que respondeu a alegación do 24 de setembro de 2011 con data 31 de outubro de 2011, polo que entende cumprida a tramitación regulamentaria e que a alegación reproduce as alegacións xa presentadas, polo cal reitera o manifestado ao respecto.3) En relación coa alegación de Denis Mihai Patuel Perula (predio n.° 19), a empresa promotora resposta que se corrixe a titularidade do predio n.° 19 e que entende que a propietaria ten comparecido no expediente.4) En relación coa alegación de María Carmen Seoane Torres, a empresa promotora resposta que toma nota dos enderezos. Fundamentos de dereito: Primeiro. –A Xefatura Territorial da Consellería de Economía e Industria é competente para resolver este expediente con fundamento no Estatuto de autonomía de Galicia, o Real decreto 2563/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia en materia de industria, enerxía e minas (BOE n.° 246, do 24 de xullo); a Lei 54/1997, do 27 de novembro, do sector eléctrico (BOE n.° 285, do 28 de novembro); o Real decreto 1955/2000, do 1 de decembro; e o Decreto 36/2001, do 25 de xaneiro, que establece os órganos competentes para a resolución dos procedementos de autorización de instalacións eléctricas que sexan competencia da Comunidade Autónoma de Galicia (DOG n.° 34, do 16 de febreiro). Segundo. –No presente expediente cumpríronse os trámites sinalados na Lei 54/1997, do 27 de novembro, do sector eléctrico, e no título VII do Real decreto 1955/2000, do 1 de decembro. Terceiro. –A autorización administrativa, a aprobación do proxecto de execución e a declaración de utilidade pública, en concreto, das instalacións obxecto deste expediente, cumpren coa normativa vixente, isto é: a Lei 54/1997, do 27 de no-vembro; o Real decreto 1955/2000, do 1 de decembro; o Real decreto 3275/1982, do 12 de novembro, sobre condicións técnicas e garantías de seguridade en centrais eléctricas, subestacións e centros de transformación (BOE n.º 288, do 1 de decembro); o Real decreto 223/2008, do 15 de febreiro, polo que se aproba o Regulamento sobre condicións técnicas e garantías de seguridade en liñas eléctricas de alta tensión e as súas instrucións técnicas complementarias (BOE n.º 68, do 19 de marzo); e o Real decreto 842/2002, do 2 de agosto, polo que se aproba o regulamento electrotécnico para baixa tensión (BOE n.º 224, do 18 de setembro). Cuarto. –Á vista das alegacións formuladas e das contestacións achegadas pola empresa solicitante, cómpre facer unhas previas consideracións de carácter xeral en relación coa descrición dos bens afectados, coas peticións de modificación de trazado e coa valoración económica deses bens: 1) As manifestacións e datos que sexan útiles para determinar os dereitos afectados, así como a medición e descrición exacta das superficies e bens afectados, faranse constar no levantamento da acta previa á ocupación, momento para o que os interesados afectados serán oportunamente convocados mediante notificación. Este acto desenvolverase de conformidade co disposto no artigo 52 da Lei de Expropiación Forzosa, do 16 de decembro de 1954.2) De conformidade co disposto no apartado 1.5 da Instrución Técnica Complementaria ITC-LAT 07 do Real decreto 223/2008, de 15 de febreiro, as liñas eléctricas aéreas estudaranse seguindo o trazado que considere máis conveniente o autor do proxecto, no seu intento de acadar a solución óptima para o conxunto da instalación, axustándose en todo caso ás prescricións que nesta instrución se establecen. E dicir, o trazado da liña será o elixido polo autor do proxecto, sempre que cumpra os requisitos xerais e de seguridade que establece o propio Real decreto 223/2008, do 15 de febreiro, e non infrinxa as limitacións e prohibicións que para a constitución de servidumes de paso de liñas aéreas establecen o artigo 57 da Lei 54/1997, do 27 de novembro, e o artigo 161 do Real decreto 1995/2000, do 1 de decembro.3) Polo que respecta á valoración dos terreos e bens afectados, para o caso de que as partes non acaden un acordo previo, a determinación do xustiprezo corresponde ao Xurado de Expropiación de Galicia, de conformidade coas normas establecidas no capítulo III da Lei de expropiación forzosa, do 16 de decembro de 1954, e no tamén capítulo III do Regulamento da Lei de expropiación forzosa, do 26 de abril de 1957. Polo que se refire, en concreto, ás alegacións formuladas polos interesados afectados, ademais do sinalado nos tres apartados anteriores deste cuarto fundamento de dereito, cómpre manifestar o seguinte: 1) Respecto ás solicitudes de variación de trazado da liña aérea (alegacións de Jairo Alonso Bordetas Alier, M.ª del Carmen e Digna Rodríguez Gerpe), esta Xefatura Territorial reitérase no establecido no apartado 1.5. da ITC-LAT 07 do Real decreto 223/2008, do 15 de febreiro. Así mesmo, non consta acreditado que no dito tramo existan limitacións á constitución de servidume de paso recollidas no artigo 57 da Lei do sector eléctrico e 161 do RD 1955/2000.2) Respecto a posibles erros na titularidade das parcelas (alegación de Denis Mihai Patuel Perula), indicar que a empresa promotora solicita a corrección da titularidade; así mesmo cabe dicir que sería durante o levantamento de acta previa ocupación, acto ao cal deben ser convocados os interesados conforme establece o artigo 52 da Lei do 16 de decembro de 1954 sobre expropiación forzosa, onde se describirán o ben ou dereito expropiable e se farán constar todas as manifestacións e datos que acheguen uns e outros e que sexan útiles para determinar os dereitos afectados, os seus titulares, o valor daqueles e os prexuízos determinantes da rápida ocupación. O apartado 1 do artigo 4 da Lei 54/1997 do sector eléctrico, establece que: “A declaración de utilidade pública levará implícita en todo caso a necesidade de ocupación dos bens ou de adquisición dos dereitos afectados e implicará a urxente ocupación para os efectos do artigo 52 da Lei de expropiación forzosa.” 3) Corno consecuencia da construción da autovía AG14 Carballo-Berdoias o promotor presentou anexo I ao proxecto no cal se soterra a liña aérea proxectada dentro da zona delimitada en planos como límites de edificación da autovía; desaparecendo da relación de bens e dereitos afectados os predios n.° 23, 24 e 25, e se reduce a afección aérea nos predios n.° 22 e 26.4) Respecto á indemnización polo valor dos bens e dereitos a expropiar (alegacións de M.ª del Carmen e Digna Rodríguez Gerpe e Denis Mihai Patuel Perula), cómpre citar que non corresponde a este momento procedimental, toda vez que segundo establece o artigo 156 do RD 1955/2000, efectuada a ocupación do terreo, tramitarase o expediente de expropiación e imposición de servidume nas súas fases de prezo xusto e pagamento, segundo a regulación establecida na Lei de expropiación forzosa e as súas normas de desenvolvemento, así mesmo a indemnización polo valor dos bens e dereitos a expropiar determinarase de conformidade co previsto no capítulo III do título II da Lei de Expropiación Forzosa; correspondendo a fixación do prezo xusto na expropiación forzosa, cando a administración exprópiante sexa a Comunidade Autónoma, ao Xurado de Expropiación de Galicia (artigo 232 da Lei 9/2002, do 30 de decembro, de ordenación urbanística e protección do medio rural de Galicia); de conformidade coas normas establecidas no capítulo III da Lei de expropiación forzosa, do 16 de decembro de 1954, e no tamén capítulo III do Regulamento da Lei de expropiación forzosa, do 26 abril de 1957. De acordo co anterior, e no exercicio das competencias atribuídas, RESOLVE: Autorizar, aprobar o proxecto de execución e o seu anexo I, e declarar de utilidade pública, en concreto, as ditas instalacións, nas que as características axustaranse en todas as partes ás que figuran no proxecto, e ás condición técnicas e de seguridade establecidas nos regulamentos de aplicación. Esta autorización outórgase sen prexuízo das concesións e autorizacións que sexan necesarias, de acordo con outras disposicións que resulten aplicables e, en especial, as relativas á ordenación do territorio e ao medio ambiente. As instalacións executaranse nun prazo non superior a un ano, contado a partir da data de ocupación dos terreos. A declaración de utilidade pública leva implícita a necesidade de ocupación dos bens ou de adquisición dos dereitos afectados, e implicará a urxente ocupación para os efectos do artigo 52 da Lei de expropiación. Contra a presente resolución poderase interpoñer un recurso de alzada ante o conselleiro de Economía e Industria no prazo dun mes, contado a partir do día seguinte ao de notificación desta resolución; tamén se poderá interpoñer calquera outro recurso que se considere pertinente ao seu dereito. A Coruña, 5 de xullo de 2013. Susana Vázquez Romero Xefa territorial da Coruña